Final de eră la Real Madrid! Pleacă după 12 ani și îi cedează numărul legendar lui Kylian Mbappe
Presa din Madrid a scris intens despre situațiile lui Toni Kroos și Luka Modric, veterani care au dus greul în ultimii ani.
Finala Ligii Campionilor de pe 1 iunie, contra Borussiei Dortmund, va fi ultimul meci pe care Luka Modric (38 de ani) îl va juca în tricoul lui Real Madrid. Legendarul mijlocaș croat, câștigător al Balonului de Aur, va pleca de pe "Santiago Bernabeu" din postura de jucător liber de contract și va elibera numărul zece pentru Kylian Mbappe, care va fi anunțat drept noul fotbalist al spaniolilor imediat după ultimul act de pe Wembley.
Final de eră la Real Madrid
Informația a fost lansată, în cursul zilei de sâmbătă, de jurnalistul spaniol Ramon Alvarez de Mom, care a transmis că board-ul lui Real Madrid, condus de Florentino Perez, a decis să nu se mai bazeze pe starul croat și în stagiunea viitoare, știrea fiind preluată imediat de multe publicații din presa internațională: "Vom asista la ultimele cinci meciuri ale lui Modric la Madrid. Decizia e deja luată, Mbappe va moșteni numărul zece", a transmis jurnalistul iberic, pe canalul său de Youtube.
Privit cu dubii, pleacă precum o legendă
În ultimele luni, presa din Madrid a scris intens despre situațiile lui Toni Kroos și Luka Modric, veterani care au dus greul în ultimii ani, dar care trec în plan secund odată cu evoluțiile bune ale lui Tchouameni, Valverde sau Camavinga. O întinerire a lotului comandată de Florentino Perez pentru un proiect cu accent pe viitor, unul din care nu va mai face parte și vicecampionul mondial din 2018.
Aflat la finalul înțelegerii, Modric a fost dorit insistent de mai multe cluburi din Arabia Saudită în vara lui 2023, dar a preferat să rămână în capitala Spaniei pentru a mai cuceri o Ligă a Campionilor, un trofeu cu care să pună capăt aventurii stelare începute în 2012, odată cu transferul de la Tottenham Hotspur pentru doar 35 de milioane de euro.
"Tot ce le cer fanilor lui Real Madrid este să-i acorde timp lui Luka Modric și să aibă răbdare. Este atât de bun încât Santiago Bernabeu se va îndrăgosti de clasa lui", spunea Jose Mourinho, în urmă cu 12 ani, iar vorbele marelui antrenor portughez s-au adeverit odată cu trecerea timpului, cu fiecare exterior, cu fiecare sprint sau pasă de geniu oferită de omul care a învățat fotbalul la Zadar și Split și care a mai trecut pe la Zrinjski Mostar înainte de a atinge gloria.
Modric, om determinant pe Santiago Bernabeu
Devenit un blanco la vârsta de 26 de ani, Modric a cunoscut maturitatea fotbalistică în fața a milioane de fani care, așa cum anticipa Mourinho, aveau să-i recunoască clasa. Pleacă de pe Bernabeu din postura de câștigător al Balonului de Aur, deținător a cinci Ligi ale Campionilor, patru Supercupe ale Europei, patru titluri în LaLiga și patru Cupe Mondiale ale Cluburilor. Asta pentru a enumera câteva dintre amintirile și amprentele lăsate în spate de un jucător cum generația sa nu a mai dat.
Urmăriți SPORT.RO și pe Google News